Katedrála Zosnutia Bohorodičky (Plovdiv)

**Katedrálny chrám Zosnutia presvätej Bohorodičky** (), je pravoslávny chrám nachádzajúci sa v centrálnej časti mesta Plovdiv v Plovdivskej oblasti v južnom Bulharsku.

## Iné názvy
Chrám je známy aj pod názvami: **Katedrálny chrám Zosnutia Bohorodičky** (), **Katedrálny chrám svätej Bohorodičky** (), prípadne len **Katedrála svätej Bohorodičky** (), **Chrám Zosnutia presvätej Bohorodičky** (), alebo **Chrám svätej Bohorodičky** ().

## Poloha
Katedrála sa nachádza v centre mesta Plovdiv, v hraniciach tzv. Trojpahorčia na ulici „Săborna“.

## Dejiny a súčasnosť
Na mieste súčasnej katedrály sa už v minulosti nachádzal chrám zasvätený svätej Bohorodičke, pričom na mieste stál pravdepodobne už prelome 9. a 10. storočia. Tento chrám bol v roku 1189 povýšený na katedrálny chrám a neskôr okolo neho vznikol aj kláštor, Chrám spolu s kláštorom však boli zničené po tom, čo Plovdiv v roku 1371 padol pod nadvládu Osmanskej ríše. Následne bol postavený druhý chrám zasvätený svätej Bohorodičke, severne od vtedajšieho centra mesta v blízkosti rieky, ten bol však zbúraný v roku 1444 pri výstavbe do dnešných dní existujúcej mešity Imaret. V roku 1688 bol chrám presvätej Bohorodičky obnovený na pôvodnom (teda dnešnom) mieste.

V časoch bulharského národného obrodenia však už tento chrám prestal postačovať počtu veriacich a tak bola budova zbúraná a na jej mieste bol bracigovskými majstrami v roku 1844 postavený nový chrám. 25. decembra 1859 sa v tomto chráme konala prvá božská liturgia v Plovdive, ktorá bola odslúžená v bulharskom jazyku a ďalšia liturgia v bulharčine, ktorej sa zúčastnilo viac ako 40 duchovných z hlavných sídiel plovdivskej eparchie sa konala 12. marca 1860, pričom tieto udalosti prispeli k počiatkom hnutia za autokefálnu bulharskú pravoslávnu cirkev. Na počesť oslobodenia Bulharska bola v roku 1881 na západnej strane chrámu pristavaná zvonica, ktorej autorom je architekt Josef Schnitter. Zvonica bola posvätená ruským vojskám, ktoré v januári roku 1878 oslobodili Plovdiv. V roku 1930 prebehla prestavba okolia chrámu pri ktorej bol zväčšený chrámový dvor a  taktiež bolo postavené mohutné schodisko vedúce k budove. Na prelome 2. a 3. tisícročia prebehla pri príležitosti 2000 rokov od narodenia Ježiša Krista reštaurácia chrámu.

Dnes je chrám plne funkčný a slúži veriacim ako katedrálny chrám bulharskej pravoslávnej cirkvi.

## Charakteristika
Budova bola postavaná bracigovskými majstrami v roku 1844, mená konkrétnych staviteľov sa však nedochovali. Samotná budova chrámu je postavená ako trojloďová pseudo–bazilika s apsidou, dlhá 32 a široká 17 metrov. Naos chrámu je rozdelený na tri lode 6 pármi stĺpov. Stĺpy sú kamenné, masívne s vzhľadom typickým pre bracigovskú architektonicko–staviteľskú školu. Strecha budovy je klenutá. Chrám bol pôvodne z dôvodu v dobe výstavby platiacich právnych ohraničení pri výstavbe kresťanských chrámov, postavený bez kupoly, zvonice, vonkajších galérií, alebo predsiení. Na západnom konci budovy sa nachádza neskôr pristavaná zvonica, ktorej autorom je architekt Josef Schnitter. Zvonica je trojposchodová a je postavená v štýle ruského pseudo–klasicizmu so štyrmi mohutnými pylónmi, ktoré ju podopierajú a so zakončením veže vo forme kupoly. Celý architektonický ansámbel ešte pozostáva z 10 metrov vysokého múra, ktorý ohraničuje chrámový dvor z juhu a bol postavený v roku 1873, a samotného rozľahlého  nádvoria, ktoré bolo rozšírené v roku 1930, kedy bolo postavené aj mohutné schodisko vedúce k chrámu, ktoré celý komplex doplňuje. V južnej a východnej časti chrámového nádvoria sa nachádza malý cintorín, kde boli pochovávaní duchovní, ako aj predstavitelia farnosti, ktorí bojovali za autokefálnu bulharskú pravoslávnu cirkev.

Ikonostas má rozmery 14,3 x 3,75 metra, bol spolu s ikonami zhotovený v rokoch 1875 – 1876, nemá však vysokú umeleckú hodnotu. Je vyrezaný v empírovom slohu a jeho autorom je rezbár Anton Stanišev z debarskej drevorezbárskej školy. Veľká časť ikon bola namaľovaná známym umelcom Nikolom Odrinčaninom z Edirne. Fresky v interiéri pochádzajú z druhej polovice 20. storočia. 

## Patrocínium
Chrám je zasvätený Zosnutiu presvätej Bohorodičky.

Chrámový sviatok: 15. augusta na sviatok Zosnutie presvätej Bohorodičky.

Malé chrámové sviatky:

* 14. august – večer pred chrámovým sviatkom sa koná bohoslužba venovaná Presvätej Bohorodičke a liturgia, ktorá sa koná v priestranstve okolo chrámu.

## Štatút a dôvod pamiatkovej ochrany
Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č. 4 z roku 1995 – ako dôvody ochrany boli uvedené architektonická a umelecká, rovnako ako aj historická hodnota budovy. Celý názov budovy ako je uvedený na zozname kultúrnych pamiatok národného významu je *Cărkva „Sveta Bogorodica“ s memorialni pametnici v dvora* (, doslova *Chrám svätej Bohorodičky s memoriálnymi pamätníkmi vo dvore*).

## Galéria

Plovdiv-2020-08-UspPresvBogorodica02.jpg|Celkový pohľad na chrám zo severovýchodu
Plovdiv-2020-08-SvBogorodica11.jpg|Celkový pohľad na chrámový areál z juhovýchodu
Plovdiv-2020-08-SvBogorodica13.jpg|Pohľad ku katedrále z pahorku Nebet tepe
Plovdiv-2020-08-SvBogorodica12.jpg|Pohľad ku katedrále z východu od chrámu svätého Demetera
Plovdiv-2020-08-SvBogorodica10.jpg|Pohľad ku katedrále zo západu od chrámu svätého Mikuláša
Plovdiv-2020-08-SvBogorodica06.jpg|Pohľad na východnú fasádu katedrály s apsidou
Plovdiv-2020-08-SvBogorodica03.jpg|Pohľad na južnú časť chrámového dvora
Plovdiv-2020-08-SvBogorodica08.jpg|Pohľad na západnú fasádu zvonice
Plovdiv-2020-08-UspPresvBogorodica05.jpg|Pohľad na severnú fasádu zvonice
Plovdiv-2020-08-SvBogorodica09.jpg|Detailný pohľad na vrchnú časť zvonice
Plovdiv-2020-08-UspPresvBogorodica04.jpg|Detailný pohľad na priestor pod zvonicou
Plovdiv-2020-08-SvBogorodica07.jpg|Detailný pohľad na vstupný portál do chrámu
Plovdiv-2020-08-SvBogorodica05.jpg|Detailný pohľad na juhovýchodný roh chrámového dvora
Plovdiv-2020-08-SvBogorodica04.jpg|Detailný pohľad na jedno z okien katedrály
Plovdiv-2020-08-SvBogorodica02.jpg|Detailný pohľad na vstupný portál do chrámového dvora
Sveta Bogoroditsa, Plovdiv, Bulgaria 1.jpg|Celkový pohľad na katedrálu v noci zo severozápadu
Паметник Игнатий Ячиновский.jpg|Detailný pohľad na jeden z náhrobných kameňov
Stained Glass Window in Virgin Mary Cathedral - Old Town - Plovdiv - Bulgaria - 01 (41537230270).jpg|Pohľad na vitráž jedného z okien
Interior of Virgin Mary Cathedral - Old Town - Plovdiv - Bulgaria (43346413751).jpg|Pohľad na interiér katedrály
Plovdiv -- Church of Sveta Bogoroditsa 02.jpg|Pohľad na ikonostas


## Referencie

## Iné projekty

Kategória:Pravoslávne chrámy v Bulharsku
Kategória:Kostoly z obdobia bulharského národného obrodenia
Kategória:Kultúrne pamiatky v Bulharsku
Kategória:Stavby v Plovdive
Kategória:Katedrály v Bulharsku
Kategória:Chrámy zasvätené Zosnutiu presvätej Bohorodičky
Kategória:Architektúra z 1844